Τόμας Μπαχ

Ο Τόμας Μπαχ (Thomas Bach, Βύρτσμπουργκ Δυτικής Γερμανίας, 29 Δεκεμβρίου 1953) είναι Γερμανός δικηγόρος, πρώην ξιφομάχος, χρυσός Ολυμπιονίκης στους Ολυμπιακούς Αγώνες του 1976. Είναι ο ένατος και νυν πρόεδρος της Διεθνούς Ολυμπιακής Επιτροπής από το 2013, ο πρώτος Ολυμπιονίκης που εξελέγη σε αυτή τη θέση.

 Βιογραφία 

Γεννήθηκε στο Βύρτσμπουργκ της Δυτικής Γερμανίας και σπούδασε νομικά στο Πανεπιστήμιο της πόλης του, από όπου απόφοιτησε το 1983. Ως αθλητής ασχολήθηκε με την ξιφασκία και αγωνίστηκε στο ομαδικό στους Ολυμπιακούς Αγώνες του 1976 στο Μόντρεαλ, όπου κατέκτησε το χρυσό μετάλλιο. Η ομάδα ήταν φαβορί και στους στους Ολυμπιακούς Αγώνες του 1980 στη Μόσχα, αλλά δεν αγωνίστηκε γιατί η Δυτική Γερμανία συμμετείχε στο μποϊκοτάζ της διοργάνωσης. Ως εκπρόσωπος των αθλητών της Ολυμπιακής Επιτροπής της Δυτικής Γερμανίας, αντιτάχθηκε ανεπιτυχώς στην απόφαση και χαρακτηρίστηκε «κομμουνιστής» από τους υποστηρικτές του μποϋκοτάζ.

Εντάχθηκε στην Επιτροπή Αθλητών της ΔΟΕ που δημιουργήθηκε από τον Χουάν Αντόνιο Σαμαράνκ το 1981, στην Ολυμπιακή Σύνοδο του Μπάντεν-Μπάντεν και στη συνέχεια επιλέχθηκε ως μέλος του διεθνούς ιδρύματος το 1991, σε ηλικία 37 ετών. Ακολούθησε επίσης καριέρα ως δικηγόρος, κυρίως για την Adidas μέχρι το 1987  και για τη Siemens από τη δεκαετία του 2000. Διετέλεσε αντιπρόεδρος της ΔΟΕ από το 2000 έως το 2004 και από το 2006 έως το 2013 και συμμετείχε στο εκτελεστικό συμβούλιο.

Στο τέλος της 125ης  Συνόδου της ΔΟΕ στο Μπουένος Άιρες, ο Μπαχ εξελέγη ο ένατος πρόεδρος της ΔΟΕ στις 10 Σεπτεμβρίου 2013. Διαδέχθηκε τον Ζακ Ρογκ, ο οποίος έχει φτάσει το τρέχον όριο των 12 συνεχόμενων ετών ως πρόεδρος. Η εκλογή του ως επικεφαλής της ΔΟΕ το 2013 προκάλεσε επικρίσεις, οι οποίοι υπενθύμισαν ότι είχε διατελέσει δικηγόρος της Adidas, όπου εισήχθη στους οικονομικούς-αθλητικούς κύκλους από τον Χορστ Ντάσλερ, ο οποίος ενεπλάκη στο σκάνδαλο της εταιρείας ISL. Πρόσωπο που κατηγορήθηκε για ανάμειξη αθλητισμού και επιχειρήσεων, εμφανίστηκε ενώπιον της επιτροπής δεοντολογίας της ΔΟΕ, επειδή είχε συμβουλέψει την εταιρεία Siemens, με αμοιβή 400.000 ευρώ ετησίως, η οποία είχε αποκτήσει τα κύρια συμβόλαια για την κατασκευή των υποδομών των Ολυμπιακών Αγώνων του Πεκίνου.

Κατά τη διάρκεια της 137ης συνόδου της ΔΟΕ το Μάρτιο του 2021 που έγινε διαδικτυακά στη Λωζάνη, ήταν ο μόνος υποψήφιος για τη θέση και επανεκλέχθηκε για τέσσερα επιπλέον έτη, μέχρι το 2025. Η πρώτη του θητεία σημαδεύτηκε από το ρωσικό σκάνδαλο ντόπινγκ και η δεύτερη από την πανδημία COVID-19, στην προετοιμασία για τους Ολυμπιακούς Αγώνες του Τόκιο, που αναβλήθηκαν για το καλοκαίρι του 2021. Η δεύτερη θητεία σηματοδοτείται επίσης από την εκδίωξη της Ρωσικής Ολυμπιακής Επιτροπής και επομένως οποιασδήποτε ρωσικής ομάδας για τους Ολυμπιακούς Αγώνες του Παρισιού το 2024, λόγω της εισβολής της Ρωσίας στην Ουκρανία. Ο Μπαχ υποστήριξε τη συμμετοχή των αθλητών της Ρωσίας και της Λευκορωσίας στους Ολυμπιακούς Αγώνες του 2024 ως ένδειξη μη ανάμειξης της πολιτικής στον αθλητισμό απορρίπτοντας αντίστοιχο αίτημα της κυβέρνησης της Ουκρανίας. Όταν η ΔΟΕ ανακοίνωσε ότι Ρώσοι και Λευκορώσοι αθλητές, οι οποίοι μπορούσαν να γίνουν δεκτοί ατομικά στους Αγώνες υπό προϋποθέσεις αλλά δεν θα είχαν το δικαίωμα να παρελαύνουν κατά την τελετή έναρξης των Αγώνων του Παρισιού, η Ρωσία κατηγόρησε τον Μπαχ και τη ΔΟΕ για νεοναζισμό και ρατσισμό.

Παραπομπές

Εξωτερικοί σύνδεσμοι


Κατηγορία:Γερμανοί δικηγόροι
Κατηγορία:Μέλη Διεθνούς Ολυμπιακής Επιτροπής
Κατηγορία:Αθλητές στους Θερινούς Ολυμπιακούς Αγώνες 1976
Κατηγορία:Πρόεδροι της Διεθνούς Ολυμπιακής Επιτροπής